Теодор Траянов
Нагорен път

chitanka.info

Приветно се усмихва

печалната долина,

за щастие нашепва,

за лунний трепет плах,

за сънищата чудни

на майската богиня,

за шеметните дивни,

що пламват в нейния смях!

Виж, пролетта ни вика!

В гърдите си тя крие

свещенното зачатие

на безначален блен!

Недрата на живота

ще своя дар отвият,

страдание през радост,

лика на земний ден!

Над нас се мълком носят

крилати откровения,

възпламват и се губят

във своите зари,

и радостно възкликват

душите прояснени,

че тъмний път нагорен

любов ще озари!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.